Nusra polo atandikwe mazishini
Language: Swahili | Genre: News

Nusra polo atandikwe mazishini 
SINOKO, Bungoma 
KIZAAZAA kilizuka katika mazishi yaliyokuwa yakifanyika katika eneo hili, familia ya mwendazake ilipotimua polo ikidai kwamba alikuwa adui mkubwa wa marehemu. 
Wakati marehemu alikuwa hai, haukukanyaga hapa kumuona. Leo unakuja kwa sababu amekufa, polo alifokewa alipoonekana kukaribia jeneza kuutazama mwili wa marehemu. 
Inasemekana shughuli zote zilisimama. Pasta aliyekuwa akiongoza ibada alilazimika kusitisha mahubiri. 
Huyu mtu ni mnafiki. Yeye ni mmoja wa wale waliotaka ndugu yetu afe. Sasa amekufa, anataka nini hapa," mwombolezaji mwingine alisikika kutoka nyuma ya hema. 
Duru zinasema polo alibaki ameduwaa huku akitamani ardhi ipasuke immeze mzimamzima. 
"Huyu mtu hatumtaki hapa. Amekuja kushuhudia iwapo adui wake kweli amekufa. Nia yake ni fiche," ndugu wa marehemu alifoka huku akiamka na kumuelekea kalameni. 
Inasemekana pasta alijaribu kuingilia kati la kini hakutoboa. 
Naomba tuwe na utulivu. Marehemu alikuwa na marafiki wengi. Iwapo kuna adui wake hapa huenda amekuja kuomba maridhiano, pasta aliomba. Jamaa wa marehemu wote waliamka na kuelekea alikokuwa polo. "Wewe ni mchawi. Tunakujua. Ondoka haraka. Hatuhitaji maombolezi yako," kalameni alifokewa vikali. Penyewe zinasema polo alipoona maji yamezidi unga, aliamua kuchomoka mbio bila kuangalia nyuma. Kwenda kabisa. Mshenzi wewe. Ile siku utakanyaga hapa tena utakiona," polo alionywa. Vicheko vilisikika kote jamaa akitifua vumbi huku waombolezaji wengine wakinuna. "Ukweli ni kwamba marehemu na huyu mtu hawakuwa wanapatana. Badala ya kuketi kwake afurahie hasidi kumuondokea, anakuja hapa bila aibu," mwombolezaji mwingine alisema.